Iste gran felino vive en mas lugars que qualsiquier atro mamífero salvache terrestre d'o continente, ya que s'extiende dende o Yukón, en Canadá, dica o sud d'a cordillera d'os Andes y a Patagonia, Argentina y Chile en America d'o Sud. O puma ye adaptable y cheneralista, por o que se troba en os prencipals biomas de toda America. Ye o segundo mayor félido en o Nuevo Mundo, dimpués d'o chaguar, y o quarto mas gran d'o mundo, de conchunta con o leopardo y dimpués d'o tigre, o león y o chaguar. A suya grandaria ye mayor que o d'o leopardo d'as nieus, encara que ye mas emparentado con os chicotz felinos, ya que, a diferencia d'os grans felinos d'o chenero Panthera, que pueden ruchir, o puma ronronea como que os felinos menors.